dh-unibe/image-text_koenigsfelden-charters-post-1500 huggingface dataset:
Wir, ✳ Ott̄, ✳ von gotz gnaden hˀtzog ze Ostˀrich und ze Styr, ✳ verjehen und tuͦn chunt offenlich an disem brief allen den,
die in sehent oder hoͤrent lesen, ✳ das unser liebù swestˀ ✳ Agnes, ✳ von den selben gnaden wilent ✳ chùnegin ze ✳ Ungˀn, ✳ hat
erloͤset, mit unsers lieben hˀren und bruͦders, ✳ des hochgebornen chùnig ✳ Fridrichs, seligen, von ✳ Rome, ✳ guͦtem willen und urloͧb
und mit unsˀm und allen unserr bruͤder guͦtem willen und urloͧb, den hof ze ✳ Elfingen umb sibentzehene und hundert march
der epthissenn und dem convente des chlosters ze Chùngesfeld mit des selben conventes silber von den erbˀn rittˀn
von ✳ Chienberg, ✳ Goͤtzlin ame Stad von Schafhusen und von Johans von Steinwurch, den er von uns ze pfande
stuͤnt umb vierzig und hundert march. ✳ und sùllen die epthissenn und der convente den vorgnanten hof haben, ✳ ✳
nutzzen und niessen mit unserm und unsers lieben bruͦders hˀtzog Alb̄ guͦtem willen und urloͧb alle die wile, untz
wir ald unser bruͤder hˀtzog Alb̄ ✳ oder unser erben den hof von in erloͤsen umb sibenzehene und hundert march
silbers. ✳ und swas si des hofes die wile geniessent, das geben wir in ze einem rehten almuͦsen ✳ und lassen ez
in dur got und durch unser und aller unserr vordern sele willen, ✳ das si got eweclich fùr uns bitten sùllent.
und ze einem urchùnde der vorgeschribenen dinge ist dirre brief besigelt mit unserm insigel, ✳ der wart geben ze Baden, ✳ do man zalte von Christes gebùrt drùcehenhundert jar ✳ und dar nach in dem drizigostem
jar, an samstag vor ✳ judica. ✳
330
Königsf. 109
Staatsarchiv
AARGAU
K
Q ✳ 7 ✳
ein verwilligùng über den hoff
zuͦ Ellfing₎ ✳ koùff ✳ von
hertzog ✳ Otto ꝫcꝭ
ùbˀ Elfingen iij
xviij
Elfingin
dē hoff ze
ùbˀ Elfing₎ dˀ iij brief
dˀ iij brief
Kgsf. 109